text: Rådyr påkørt - og taget med af forbipasserende
  28 oktober 2015 kl. 19.51
  Rådyr bliver af og til påkørt i trafikken. Men det er mere sjældent, at en forbipasserende bil tager rådyret med. Det skete onsdag aften.
  Onsdag aften kl. 19.19 kørte en personbil ind i et rådyr på E45 Sønderjyske Motorvej i sydgående retning nord for Padborg.
  Umiddelbart skete der ikke alvor personskade i færdselsuheldet, men en person er kørt på Aabenraa Sygehus til observation.
  Rådyret døde derimod ved påkørslen, og det fik en forbipasserende bil til at tage dyret med.
  - Vi har ikke registreringsnummer på bilen. Men der har været en af de hurtigttænkende forbi, der har fået lidt med hjem til aftensmaden, fortæller vagthavende ved Syd- og Sønderjyllands Politi, Claus Skovgaard.
  Færdselsuheldet skabte ikke større trafikale problemer.
  